Samarqanddagi AYoQShning nima sababdan yonib ketgani ma’lum qilindi

Avvalroq Samarqanddagi Olimpiya zaxiralari kolleji oldidagi “zapravka” yonib ketgani haqida xabar berilgan edi. O‘zbekiston FVV YoXBB OAV bilan hamkorlik qilish bo‘linmasi ushbu yong‘in yuzasidan ma’lumot berdi.

12-avgust kuni soat 17:27 da Samarqand shahri Rudakiy ko‘chasi 5-uyda joylashgan “Avtogaz-Invest” oilaviy korxonasiga qarashli ko‘p yoqilg‘ili avtomobillarga suyultirilgan gaz va benzin yoqilg‘isini quyish shoxobchasida yong‘in bo‘layotganligi haqida yong‘in-qutqaruv xizmatiga xabar kelib tushgan.
Voqea joyiga 5 ta yong‘in o‘chirish avtoekipaji va 2 ta yordamchi texnika jalb etilgan. Birinchi bo‘linmalar voqea joyiga soat 17:30 da yetib borgan va yong‘in soat 17:40 da qurshab olinib, soat 17:50 da to‘liq bartaraf etilgan.
Tan jarohati olganlar va halok bo‘lganlar qayd etilmagan.
Yong‘in oqibatida shoxobchaning 2 ta gaz va 1 ta benzin quyish kolonkasi, 200 kvadrat metr maydonda shifti, tomi hamda operator xonasining ichki jihozlari yonib zararlangan. Shoxobchaga yoqilg‘i quyish uchun kelgan Nexia-1 rusumli avtomobilga benzin quyish vaqtida elektr statik hodisasi ro‘y berishi natijasida yong‘in sodir bo‘lgan, deb taxmin qilinmoqda. Moddiy zarar miqdori aniqlanmoqda.